**Information om anvendelse af Examcookie ved skriftlige prøver på OG**

På OG anvender vi til alle skriftlige prøver det digitale monitoreringsprogram *Examcookie*, som er et program, du skal installere på din computer. Programmet overvåger din computer under prøven, og programmet afinstallerer sig selv, når prøven slutter. Du skal derfor installere programmet hver dag, du skal til prøve, og du skal sørge for, at programmet er åbent under prøven.

Formålet med programmet er at forebygge snyd under de skriftlige prøver, således at alle elevers skriftlige prøver kan evalueres på samme grundlag. Det betyder, at alle, der ønsker at aflægge prøve, skal have programmet installeret og tændt under prøven.

Når du logger på Examcookie, sker det med dit Uni-login. Programmet registrerer dine skærmbilleder og dine aktiviteter på computeren under prøven. Under prøven tager Examcookie screenshots af din computer, registrerer hvilke hjemmesider, du anvender, og hvilke programmer, der kører på din computer. Desuden registreres ”copy-paste” af tekst og billeder, procesliste og netværksadgang.

Programmet logger dine data i en fil, som vi kan anvende ved mistanke om snyd ved prøverne. Hvis der er tale om snyd, kan konsekvensen være, at du enten modtager karakteren -3 eller bliver bedt om at aflægge en ny prøve. Med snyd forstås, at man kommunikerer med andre under prøven via nettet, tilgår hjemmesider på nettet, som ikke er tilladt, eller kopierer store tekststykker fra nettet eller andres produktioner.

Du kan til sidst i dette dokument læse mere detaljeret om programmet, om hvordan dine data bliver opbevaret mv. Du kan også læse mere om på Undervisningsministeriets hjemmeside [www.uvm.dk](https://www.uvm.dk/gymnasiale-uddannelser/proever-og-eksamen/tilrettelaeggelse-og-afholdelse-af-proever/netproever/monitorering/monitorering-spoergsmaal-og-svar) eller i eksamensbekendtgørelsen: [retsinformation](https://www.retsinformation.dk/eli/lta/2017/1276)

**Sådan behandles dine personoplysninger i Netprøver.dk og Examcookie**

**Hvem er dataansvarlig?**Ordrup Gymnasium er dataansvarlig for behandling af personoplysninger i Netprøver.dk og Examcookie.

Styrelsen for It og Læring (STIL) er databehandler for behandlingen af personoplysninger i Netprøver.dk. Examcookie ApS er databehandler for behandlingen af personoplysninger i Examcookie.

**Formålene med og retsgrundlaget for behandlingen af personoplysninger i Netprøver.dk** **og i Examcookie**

Personoplysninger i Netprøver.dk og Examcookie behandles til følgende formål:

Netprøver.dk benyttes ved afvikling af de centralt stillede skriftlige prøver og de store skriftlige opgaver (SRP, SSO osv.) på de gymnasiale uddannelser. Med Netprøver.dk sikres det, at prøveafviklingen foregår på en ensartet, kontrolleret måde på tværs af institutionerne og deres lokale it-setup.

Examcookie benyttes ved skriftlige og evt. mundtlige stedprøver (eksamener, terminsprøver og årsprøver) og bidrager til at modvirke snyd ved prøverne. Examcookie installeres på elevens computer.

Retsgrundlaget for behandling af personoplysninger i Netprøver.dk og monitoreringsværktøjet følger af:

Behandlingen af personoplysninger i Netprøver.dk, herunder det tilknyttede digitale monitoreringsværktøj, Examcookie, har hjemmel i databeskyttelsesforordningen (GDPR) artikel 6 stk. 1 (e) i forhold til at håndhæve §§ 14, 15 og 20 i ” Bekendtgørelse om prøver og eksamen i de almene og studieforberedende ungdoms- og voksenuddannelser” og i §§ 5-7 i ”Bekendtgørelse om visse regler om prøver og eksamen i de gymnasiale uddannelser” samt § 1 i ”Bekendtgørelse om adgangen til at medbringe og anvende udstyr, herunder digitale hjælpemidler, under prøver i de gymnasiale uddannelser”.

**Hvilke personoplysninger bliver registreret?**I Netprøver.dk registreres elevers cpr.nr., indhold af besvarelser ved eksamen i de gymnasiale uddannelser og karakterer såvel som censorers og administrative personales cpr.nr.

Når man logger på Examcookie, sker det med Uni-login. Derudover registreres skærmbilleder og elevens aktiviteter på computeren under prøven. Under prøven tager det digitale monitoreringsværktøj screenshots af elevens computer, registrerer hvilke hjemmesider, eleven tilgår, og hvilke programmer, der kører på computeren. Desuden registreres copy-paste af tekst og billeder, processliste og netværksadgang.

**Modtagere eller kategorier af modtagere**Personoplysninger i Netprøver.dk og Examcookie videregives ikke til tredjeparter.

**Overførsel til modtagere i tredjelande, herunder internationale organisationer**Dine personoplysninger overføres ikke til modtagere uden for EU og EØS.

**Automatiske afgørelser, herunder profilering**Vi anvender ikke automatiske afgørelser, herunder profilering.

**Hvor stammer personoplysningerne fra?**Institutionerne indtaster brugere direkte i Netprøver.dk eller ved at indlæse brugere via et regneark. Derudover overfører institutionens studieadministrative systemer oplysninger om elever og vejledere til Styrelsen for It og Lærings eksamensadministrative system XPRS, som overfører oplysningerne videre til Netprøver. XPRS overfører endvidere oplysninger om eksterne censorer i Netprøver.

Personoplysninger i Examcookie registreres direkte i systemet og stammer fra elevens egen aktivitet på computeren.

**Hvornår bliver personoplysninger i Netprøver.dk og Examcookie slettet?**Styrelsen for It og Læring har ansvaret for opbevaring af personoplysninger i Netprøver.dk. Personoplysninger i Netprøver.dk slettes efter 12 måneder.

Examcookie ApS har ansvaret for opbevaring af personoplysninger, som registreres i det digitale monitoreringsværktøj. Disse data slettes normalt efter 30 dage, i særlige tilfælde efter 3 måneder ved mistanke om snyd eller ved klagesager, og når en eventuel klagesag over en afgørelse om snyd er afsluttet.

**Dine rettigheder**Du kan henvende dig til den institution, som du har aflagt prøven på, inden for den periode, hvor dine data opbevares, for at se de data, der er opsamlet om dig under prøven.

Du har også ret til at få urigtige oplysninger om dig selv rettet.

**Klage til Datatilsynet**
Du har ret til at indgive en klage til Datatilsynet, hvis du er utilfreds med den måde, dine personoplysninger er behandlet på. Dette kan gøres på datatilsynet.dk.

**Kontaktoplysninger og yderligere info**Hvis du har spørgsmål om behandlingen af dine personoplysninger hos styrelsen eller om dine rettigheder i henhold til databeskyttelsesforordningen, kan du henvende dig til skolens databeskyttelsesrådgiver (DPO): Merete Munch Scheelhardt på mms@stenhus-gym.dk